OBH 3498/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos - aki 1982. szeptember 1-től 1988. június 30-ig továbbszolgáló tiszthelyettes volt - azért kért segítséget, mert a nyugdíja megállapításához szükséges 1988. január 1-jétől 1988. június 30-ig terjedő időszakra nem tudta béradatait beszerezni. Megkeresésére a HM Pénzügyi Számító és Nyugdíjmegállapító Igazgatóság sem nyújtott segítséget.

Érintett alkotmányos jogok:
Tisztességes eljáráshoz való jog [Alkotmány 2. § (1) bekezdés]

Alkalmazott jogszabályok:
A társadalombiztosítási nyugellátásról szóló 1997. évi LXXXI. tv. (Tny.)

Megállapított tényállás:
	A panasz alapján az Alkotmány 2. § (1) bekezdésében deklarált jogállamiságból fakadó tisztességes eljáráshoz való jog sérelmének gyanúja miatt indítottam vizsgálatot, megkerestem a panaszos lakóhelye szerint illetékes Békés Megyei Nyugdíjbiztosítási Igazgatóságot. A vizsgálat eredményeképpen a következőket állapítottam meg.
	A panaszos 2000. április 2-án rokkantsági nyugdíjigényét a Békés Megyei Nyugdíjbiztosítási Igazgatóság 2000. április 24-én kelt 3-02548/2000/0003. számú rokkantsági nyugdíj megállapító határozatával bírálta el. A rokkantságot megállapító orvosi bizottság 1999. december 8-án kelt szakvéleménye szerint 3. csoportba tartozó rokkant, soros felülvizsgálata 2004. április hóban esedékes. Elismert szolgálati idő 33 év 129 nap, ebből korkedvezményre jogosító idő 9 év 184 nap. A nyugdíjösszege 24 914 Ft, folyósítás kezdő napja 2000. április 17.
A Tny. 22. § (1) bekezdése szerint a nyugdíj összegét 1988. január 1-jétől a nyugdíj megállapításának kezdő napjáig - a kifizetés idején érvényes szabályok szerint nyugdíjjárulék alapjául szolgáló ... jövedelem havi átlaga alapján kell megállapítani.
(4) Amennyiben a biztosított az (1) bekezdésben meghatározott időszaknak legalább a felében rendelkezik a nyugdíjszámítás alapjául szolgáló keresettel, jövedelemmel, a havi átlagkeresetet a tényleges ... kereset, jövedelem alapján kell meghatározni.
A Tny. 64. § (3) bekezdése kimondja, hogy "az igény bejelentésével egyidejűleg az igénylőnek az elbíráláshoz szükséges adatokat és igazolásokat is elő kell terjeszteni".
	A Honvédelmi Minisztérium Pénzügyi Számító és Nyugdíjmegállapító Igazgatóság a 19/288/2000. számú, 2000. június 21-én a panaszos megkeresésére írott válaszában azt közölte, hogy "a nyugellátásának megállapítása a lakóhelye szerint illetékes Nyugdíjbiztosítási Igazgatóság feladata. Ugyancsak az ő feladatuk az igénylő szolgálati idejének igazolása, és a nyugellátás megállapításához szükséges béradatok beszerzése is". Tájékoztatta továbbá a panaszost, hogy a kért időszakra vonatkozóan iratanyaggal, okmányokkal nem rendelkeznek, ennek megfelelően béradatokat sem áll módjukban közölni. 
	A Nyugdíjbiztosítási Igazgatóság 2000. február 22-én kelt megkeresésére a Magyar Honvédség 3. Kiskun Elektronikai-Harcezrednek, mint a panaszos megszűnt alakulatának jogutódja 3-07232/1999. számú 2000. április 11-én kelt válasza szerint a kért munkabér igazolást nem áll módjukban kiadni, mivel az nem került az alakulathoz. Annak ellenére, hogy mind a panaszosnak, mind a Megyei Nyugdíjbiztosítási Igazgatóságnak az 1988. január 1-1988. június 30-ig terjedő időre vonatkozó béradat beszerzési kísérlete sikertelen volt, a panaszos nyugdíja összegének megállapítása a rendelkezésre álló tényleges jövedelem alapján megtörtént. A hiányzó béradatok valószínűleg, tekintettel az időszak rövidségére, lényeges eltérést nem eredményezhetnek.
	A vizsgálat eredményeként azonban megállapítottam, hogy az Alkotmány 2. § (1) bekezdésében deklarált a jogállamiságból fakadó tisztességes eljáráshoz való joggal összefüggésben visszásságot okozott, hogy a Magyar Honvédség megkeresett szervei nem bocsátották a panaszos, illetve a Megyei Nyugdíjbiztosítási Igazgatóság rendelkezésére a nyugdíj megállapításához szükséges béradatokat, nem gondoskodtak megőrzésükről, illetve nem nyújtottak segítséget azok felkutatásához.
A vizsgálatom során megállapított alkotmányos emberi jogokkal összefüggő sérelemre tekintettel - az állampolgári jogok országgyűlési biztosáról szóló 1993. évi LIX. törvény (Obtv.) 20. § (19 bekezdésében biztosított hatáskörömben - ajánlom a Honvédelmi Miniszternek, hogy vizsgálja meg a megszűnt szervezeti egységek iratanyagainak megőrzési rendjét és nyújtson segítséget a panaszos hiányzó béradatai felkutatásához.

Budapest, 2001. március 6.

Gönczöl Katalin